ตลท.แขวนป้าย “H” หุ้น PPPM หลังผิดนัดชำระหนี้หุ้นกู้ 580 ลบ.
ตลท.แขวนป้าย "H" หุ้น PPPM หลังผิดนัดชำระหนี้หุ้นกู้ 580 ลบ.
ตลท.แขวนป้าย "H" หุ้น PPPM หลังผิดนัดชำระหนี้หุ้นกู้ 580 ลบ.
31 ก.ค. 2562

ตลาดหลักทรัพย์แห่งประเทศไทย (ตลท.) ขึ้นเครื่องหมาย H หุ้นบริษัท พีพี ไพร์ม จำกัด (มหาชน) หรือ PPPM ห้ามการซื้อขายหุ้นชั่วคราว ตั้งแต่การซื้อขายรอบเช้าวันนี้ (31 ก.ค.) เนื่องจากบริษัทแจ้งการผิดนัดหุ้นกู้รวม 580 ล้านบาท และเป็นเหตุให้อาจถูกเรียกให้ชำระหนี้กู้อีก  541.60 ล้านบาท รวมเป็นมูลหนี้หุ้นกู้  1,121.60 ล้านบาท ซึ่งคิดเป็น 34.87% ของสินทรัพย์รวม
ทั้งนี้ ขนาดรายการดังกล่าวมีนัยสำคัญ แต่บริษัทยังไม่ได้ชี้แจงผลกระทบต่อฐานะการเงินและการดำเนินงานของบริษัท ตลาดหลักทรัพย์ฯจึงขอให้บริษัทชี้แจงข้อมูลเพิ่มเติม ดังนี้ การผิดนัดชำระหนี้ข้างต้นมีผลกระทบต่อการผิดนัดชำระหนี้สินอื่นหรือไม่ อย่างไร เช่น เงินกู้ยืมจากสถาบันการเงิน เป็นต้น
โดยการผิดนัดชำระหนี้ข้างต้นมีผลกระทบต่อฐานะการเงินและการดำเนินธุรกิจของบริษัทหรือไม่ อย่างไร และตามที่บริษัทชี้แจงสาเหตุการผิดนัดชำระหนี้ว่าเกิดจากการปรับโครงสร้างกิจการและโครงสร้างทางการเงินนั้น ขอให้อธิบายถึงที่มาและสาเหตุให้ชัดเจน